અમદાવાદ: પૂર્વ આઈપીએસ ઓફિસર સંજીવ ભટ્ટના થલતેજ વિસ્તારમાં આવેલા બંગલામાં કરાયેલા ગેરકાયદે બાંધકામને આજે કોર્પોરેશન દ્વારા તોડી પાડવામાં આવ્યું હતું. સંજીવ ભટ્ટે તેના માટે છેક સુપ્રીમ કોર્ટ સુધી કાયદાકીય લડત લડી હતી, પરંતુ કોર્ટે પરવાનગી આપ્યા બાદ કોર્પોરેશનની ટીમે આજે તેમના ઘરે પહોંચી ગેરકાયદે બાંધકામ તોડી પાડ્યું હતું. સંજીવ ભટ્ટના પાડોશી પ્રવીણચંદ્ર પટેલે ભટ્ટ દ્વારા કરવામાં આવેલા ગેરકાયદે બાંધકામ વિરુદ્ધ 2012માં હાઈકોર્ટમાં કેસ કર્યો હતો, અને આ બાંધકામને તોડી પાડવા કોર્પોરેશનને આદેશ આપવા કોર્ટને વિનંતી કરી હતી. હાઈકોર્ટે તેની મંજૂરી પણ આપી દીધી હતી. જોકે, આ કાયદાકીય લડાઈ તાજેતરમાં પૂરી થઈ છે. સંજીવ ભટ્ટને 2011માં ગુજરાત સરકારે સસ્પેન્ડ કરી દીધા હતા. ફરજના સ્થળે હાજર ન થવા, સરકારી ગાડીનો દુરુપયોગ તેમજ એક કોન્સ્ટેબલને ધમકી આપવાના આરોપમાં 2015માં તેમને સર્વિસમાંથી બેદખલ કરવામાં આવ્યા હતા. આગળ જુઓ સંજીવ ભટ્ટના બંગલામાં કોર્પોરેશને કરેલા ડિમોલિશનની તસવીરો.